ตลาดหุ้นไต้หวันไล่ตะครุบบจ.ไทยออกTRD
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ต่อไปนี้นักลงทุนไทยจะได้ยินและรู้จักสินค้าชื่อ TDRTaiwan Depositary Receipt หรือตราสารสิทธิอย่างหนึ่งที่ต้องออกหุ้นสามัญของบริษัทจดทะเบียนมารองรับและฝากไว้กับผู้ดูแลหลักทรัพย์ในอัตราส่วนตามที่ตกลงกันมากขึ้น หลังจากบริษัท แคลคอมพ์ อีเล็คโทรนิคส์ (ประเทศไทย) หรือ CCET เป็นผู้นำออกไปชิมลางเจ้าแรกของบริษัทจดทะเบียนไทย (บจ.) ตั้งแต่ปี 2547 และประสบความสำเร็จเป็นอย่างมาก จึงเริ่มเห็นบริษัทจดทะเบียนหลายรายประกาศระดมทุนด้วยการออก TDR มากขึ้น เช่น บริษัท มิลล์คอนสตรีลอินดัสทรีส์ (MILL) 
TDR มีที่มาที่ไปอย่างไรต้องมาฟังจาก ชำนิ จันทร์ฉาย ประธานกรรมการ บริษัท ซีเจมอร์แกน (CJ) ผู้ริเริ่มแนะนำให้บจ.ไทยได้ใช้ TDR เป็นช่องทางหนึ่งในการระดมทุนเพื่อขยายธุรกิจ ในยามที่ธนาคารพาณิชย์เข้มงวดการปล่อยสินเชื่อ และในยามที่ภาวะตลาดหุ้นไทยยังตกอยู่ในสภาพที่ไม่เหมาะในการเข้าไประดมทุน
ชำนิ กล่าวว่า การแนะนำให้บจ.ออก TDR เกิดขึ้นเมื่อปลายปี 2552 ตอนไปโรดโชว์ที่ประเทศไต้หวัน ซึ่งได้รับข้อมูลว่าตลาดหุ้นไต้หวันได้มีตลาดเฉพาะที่เปิดให้ซื้อขาย TDR ซึ่งรูปแบบทั้งหมดก็จะเป็นเหมือนตลาดหุ้น แต่ตลาด TDR เป็นตลาดใหม่ที่เกิดไม่นาน ดังนั้นกฎเกณฑ์ต่างๆ ยังผ่อนคลาย จึงเอื้อสำหรับบจ.ไทยออกไประดมทุน และขณะนี้มีลูกค้าประมาณ 10 ราย ที่สนใจจะออก TDR ซึ่งอยู่ในกลุ่มอสังหาริมทรัพย์ อิเล็กทรอนิกส์ และลีสซิง
นอกจากนี้ ตลาดหุ้นไต้หวันยังมีสภาพคล่องในการซื้อขายสูงถึง 145% ของปริมาณหุ้นบริษัทที่จดทะเบียน มีบัญชีซื้อขายหุ้นมากถึง 14 ล้านบัญชี ขณะที่ตลาดหุ้นไทยที่มีนักลงทุนเพียง 7.3 แสนบัญชี เทียบสภาพคล่องหุ้นไทยมีสภาพคล่องเพียง 71% และถ้าดูสัดส่วนราคาต่อกำไร (พี/อี) พบว่าตลาดหุ้นไต้หวันพี/อีสูงถึง 62 เท่า มากกว่าตลาดหุ้นไทยที่พี/อีเพียง 19 เท่า
ดังนั้น หากบจ.ไทยสนใจออกไประดมทุนด้วย TDR น่าจะมีโอกาสได้เม็ดเงินจากการระดมทุนสูง แต่มีต้นทุนต่ำ และระดมเงินได้ภายในเวลารวดเร็วเพียง 90 วัน ทำให้สภาพคล่องหุ้นสูงเสมือนหุ้นมีการซื้อขายทั้งสองตลาดหลักทรัพย์ (SET &amp; TWSE) เป็นต้น
ขณะที่ผู้ลงทุนก็จะได้รับทั้งเงินปันผลและกำไรจากราคาหุ้นเช่นเดียวกับผู้ถือหุ้นสามัญทั่วไป 
สำหรับบจ.ที่จะออก TDR ได้ ขั้นแรกต้องจดทะเบียนในตลาดหุ้นไทย ซึ่งไต้หวันจะรับบจ.จาก 15 ตลาดหุ้นเท่านั้น และจะต้องเป็นบริษัทที่มีกำไรจากการดำเนินงานสุทธิต่อส่วนผู้ถือหุ้นในระดับที่มากกว่า 6% และจะต้องกระจายให้กับนักลงทุน 1,000 รายขึ้นไป ห้ามคนใดคนหนึ่งลงทุนเกิน 20% 
อย่างไรก็ตาม TDR จะมีความเสี่ยงเรื่องอัตราแลกเปลี่ยน เพราะออก TDR เป็นสกุลดอลลาร์ไต้หวัน และบจ.มีความเสี่ยงถูกครอบงำกิจการ เนื่องจากผู้ถือ TDR มีสิทธิมีเสียงเทียบเท่าผู้ถือหุ้นสามัญ แต่ก็สามารถแก้ปัญหาได้ด้วยการกำหนดเพดานการถือ TDR นั่นเอง
ล้อมกรอบ
บริษัท ระยองเพียวริฟายเออร์ (RPC) เป็นหนึ่งในบจ.หลายแห่งที่ประกาศจะอออก TDR แต่อาจจะไม่ได้รับการตอบรับเท่าที่ควร เนื่องจากบริษัทขาดทุนสุทธิในปี 2551 ที่ผ่านมา 504 ล้านบาท แม้ว่าที่ปรึกษาทางการเงินจะอ้างว่าเป็นผลขาดทุนที่เกิดจากวิกฤตเศรษฐกิจโลกก็ตาม 
นอกจากนั้น ขนาดของหุ้นที่จะนำไปรองรับการออก TDR ที่คาดว่าจะสามารถระดมทุนได้ประมาณ 700900 ล้านบาทนั้น เรียกว่าเป็น TDR ขนาดเล็กในตลาดหุ้นไต้หวันที่อาจทำให้มีปัญหาขาดสภาพคล่องหรือถูกครอบงำกิจการได้โดยง่าย